पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना संक्रमण के कारण रेलवे में यात्रियों का संकट आ खड़ा हुआ है। हालत यह है कि दिल्ली-मुंबई राजधानी सहित अन्य रूट पर रेलगाड़ियां 70 प्रतिशत तक खाली चल रही हैं। यह बड़ा अंतर सिर्फ एक माह में आया है। अप्रैल के दूसरे सप्ताह में यह 65 से 70 प्रतिशत तक पहुंच गई थी, जबकि वर्तमान में ट्रेनों को 30 फीसद पैसेंजर भी बमुश्किल मिल पा रहे हैं।
यही वजह है कि आगामी दिनों में राजधानी सहित अन्य रूट की कुछ ट्रेन और बंद हो सकती हैं। रेलवे ने बहुत कम यात्री संख्या वाली ट्रेनों की दूसरी फेहरिस्त तैयार करना शुरू कर दी है। बताया जा रहा है कि इसमें 5 से 7 गाड़ियां हैं, जिनमें 3 से 4 राजधानी रूट की, जबकि बाकी अन्य सेक्शन की हैं।
लॉकडाउन में गुड्स लोडिंग में भी आई कमी
इन सबके बीच मालगाड़ियों के लोडिंग में भी कमी आई है। मंडल में रेलवे को सबसे ज्यादा लोडिंग नीमच, मंदसौर, निंबाहेड़ा, चित्तौडग़ढ़ की सीमेंट फैक्टरियों की साइडिंग से मिलती है। कोरोना के कारण वहां से माल की आवाजाही प्रभावित हुई है। एक माह पहले तक रतलाम-चित्तौड़गढ़ रूट पर रोजाना 15 से 17 मालगाड़ियां दौड़ रही थीं, अब यह संख्या 12 के आसपास रह गई है। हालांकि अफसरों के अनुसार यह बड़ा डिफरेंस नहीं है, सीजन के हिसाब से भी ऐसा होता रहता है।
अब 74 मरीजों का हो सकेगा इलाज
मंडल में निरंतर फैलते कोरोना संक्रमण को लेकर रेलवे भी पूरी सतर्कता से जुट गया है। यात्रियों और स्टॉफ को वायरस से बचाने के लिए 50 से ज्यादा ट्रेन और दो रेलखंड बंद करने के बाद रेलवे ने सारा फोकस इलाज की सुविधा बढ़ाने पर कर लिया है। इसके लिए मंडल चिकित्सालय की क्षमता लगातार बढ़ाई जा रही है। वर्तमान में चार वार्ड में 74 मरीजों के इलाज की व्यवस्था हो गई है। इनमें 56 कोरोना पॉजिटिव भर्ती हैं।
आरटीपीसीआर सैंपलिंग भी शुरू
रेलकर्मियों की सुविधा के लिए रेलवे ने मंडल चिकित्सालय में आरटी-पीसीआर टेस्ट के लिए सैंपल लेना भी शुरू कर दिया है। फिलहाल, रोजाना 55-60 रेलकर्मी या उनके परिवार के लोग सैंपल दे रहे हैं। इन सैंपलों को चेक करने मेडिकल कॉलेज भेजा जा रहा है।
धूप से बचने लगाया टेंट, पानी के लिए रखवाई कैन -
मंडल चिकित्सालय के फीवर क्लीनिक में चेकअप करवाने आने वाले रेलकर्मियों व उनके परिजन की सुविधा के लिए बुधवार को वेस्टर्न रेलवे एम्पलाइज यूनियन ने कई व्यवस्था की। इनमें धूप से बचने के लिए टेंट लगाया गया है। गर्मी दूर करने के लिए कूलर और पानी के लिए आरओ वाॅटर की कैन रखवाई गई। मंडल मंत्री मनोहर सिंह बारठ, सहायक मंडल मंत्री नरेंद्र सिंह सोलंकी, युवा समिति सचिव रोहित देशबंधु ने बताया कर्मचारियों से मिली जानकारी के बाद यह व्यवस्था की गई है, जो निरंतर बनी रहेगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva mag_Deva hin_Deva hin_Deva hin_Deva kas_Deva hin_Deva hin_Deva hin_Deva zho_Hant eng_Latn